**Protestiaktsiooni juhis**

**Millal?** 31.oktoober 2024.

**Mis kell?** 12:30-12:40.

**Kuidas aktsioon välja näeb?** Sellel kellaajal peatub töö aktsiooniga liitunud ettevõtetes: kõik töötajad peatavad oma toimetused ja tulevad külastajate ette 10-minutiliseks protestiseisakuks. Me kustutame tuled, summutame muusika ning peame külastajate ees vaikuseminutid.

**Keda peame silmas töötajate all?** Töötajate all peame silmas praktiliselt kõiki – kokad, teenindajad, administraatorid. Teenindajate poole pöördumise vältimiseks on oluline, et füüsilisel kujul protestiaktsiooni teavitus oleks visuaalselt nähtaval (nt vastuvõtuletil).

**Kuidas aktsiooni lõpetame?** 10 minuti möödudes naasevad kõik oma igapäevaste tegevuste juurde. Täname kindlasti oma külalisi mõistva suhtumise eest ja soovime neile “jätku leiba”.

**Kuidas informeerime külastajaid?**

Esimene teavituslaine toimub sotsiaalmeedias. Lisaks sotsiaalmeedias informeerimisele, on äärmiselt oluline kohapealne kommunikatsioon. Igas ettevõttes on võimalik teavitust jagada kasutades nii plakateid, lauarääkijaid kui flaiereid. Standardlahendusena valmistame plakatid esiustele ning seintele, eraldi teavitussildid vastuvõtulauale/letile ning lauarääkijad külastajate laudadele. Külastajate saabumisel soovitame neid aktsioonist ette teavitada ning suunata tähelepanu flaieritele. Külalistel peaks olema võimalus lugeda täpsustavat infot nii aktsioonile eelnevalt kui ka selle toimumise ajal. Kui aktsiooni toimumise ajal on vältimatu vajadus külalistega suhelda, teeb seda ettevõtte juht – töötajate (eriti kui nad kannavad vormiriietust ja nimesilte) seisak peaks jääma puutumata.

Kui teie ettevõttes on juba praegu teadaolevalt tehtud aktsiooni ajaks broneeringuid, soovitame külastajaid eelnevalt e-kirja või SMSi teel protesti toimumisest ette teavitada. Saadame enne aktsiooni toimumist ka tekstid, mida saate selleks kasutada.

**Sotsiaalmeedia**

Sotsiaalmeedias oleme planeerinud koostöös kolm erinevat postitust EHRLi Facebooki ja Instagrami kanalites, mida palume kõikidel osalejatel (ja teistel soovijatel) jagamise läbi võimendada. Täpsema postituskava ja materjalid jagame jooksvalt.

**Aktsiooni toetavad materjalid:**

Kõiki toetavaid materjale, mille hulgas on sotsiaalmeedia sisu ja kujundus ning lauarääkijad, flaierid ja plakatid, jagame teiega peatselt. Flaiereid ja plakateid toodab ja jagab asutustega Eesti Hotellide ja Restoranide Liit.

**Kes on aktsiooni eestvedaja?** Protestiaktsiooni veab eest Eesti külalislahkuse sektor koostöös Eesti Hotellide ja Restoranide Liiduga.